Majandus – ja Kommunikatsiooniministeerium Teie 10.03.2025 nr 10-1/1115-1

info@mkm.ee

Maris.Ots@mkm.ee Meie 17.03.2025 nr 4/

**Euroopa majandus – ja sotsiaalkomitee liikmekandidaatide**

**nimekirja arvamuse andmiseks saatmise kohta**

Lugupeetud Erkki Keldo!

Eesti Kaubandus – Tööstuskoda (edaspidi Kaubanduskoda) tänab saatmast arvamuse avaldamiseks kirja Euroopa majandus – ja sotsiaalkomitee (EMSK) liikmekandidaatide nimekirja kohta. **Kaubanduskoja arvamuse kohaselt on nii kirjas nimetatud organisatsioonid kui nende esindajad – EMSK liikmekandidaadid, esinduslikud, pädevad, oma valdkondade asjatundjad ja võimaldavad EMSK’is esindada ja kaitsta nii oma vahetu liikmeskonna kui ka laiemalt Eesti huvisid mitmekülgselt ja erinevates valdkondades ning elualadel.**

Varasemat praktikat arvestades peame äärmiselt oluliseks, et liikmed ja nende esindatavad organisatsioonid oleksid esinduslikud, omaksid selget ja pikaajalist kogemust arvamuste kujundamises ja esitamises nii Eestis kui EL tasandil, omaksid toimivaid kommunikatsioonikanaleid ja laiaulatuslikku võrgustikku, eelistatult üle Eesti ning oleksid tõestanud end ka jätkusuutliku ja võimeka partnerina nii Eestis kui ka rahvusvahelistes organisatsioonides. EMSK tähtsust arvestades on oluline tagada, et Eesti esindatus seal oleks kaalutletud, laiapindne ja parima võimaliku kompetentsi ja võimekusega.

EMSKi sisest liikmekohtade võimalikku jaotust rühmade vahel silmas pidades osundame, et liikme kuulumine kas I (tööandjate), II (töötajate esindajate) või III (muude MTÜde) rühma ei ole liikmele täielikult valikuvaba. Näiteks ei saa ametiühingute esindaja kuuluda I – tööandjate rühma ega vastupidi. Kaubanduskoja esindaja, nagu ka muude riikide kaubanduskodade esindajad, sobib kuuluma esimesse, tööandjate rühma.

Kaubanduskoda peab vajalikuks veelkord esile tõsta, et lisaks Kaubanduskoja liikmeskonnale, kus on esindatud kõik majandustegevuse valdkonnad ja seda üleriigiliselt, kattes nii nii tööstuse (859 liiget), kaubanduse (924 liiget), ehituse (276 liiget), transpordi, info ja side (297 liiget), infotehnoloogia (144 liiget), kinnisvara (77 liiget), panganduse ja kindlustuse (67 liiget), hotellid, restoranid, turismi (60 liiget), põllumajanduse ja kalapüügi (64 liiget), ja muu (776 liiget) ja kõik suuremad erialaliidud (28 liitu), sh Toiduliit, Kaupmeeste Liit, ITL jpt, teeb Kaubanduskoda aktiivselt koostööd ka teiste liitude, klastrite ja organisatsioonidega, sh keskkonnaorganisatsioonidega ning korraldab asjakohast infovahetust erinevate valdkondade probleemide väljaselgitamiseks ning argumenteeritud seisukohtade esindamiseks.

Samuti rõhutab Kaubanduskoda, et ta seisab aktiivselt ka väikeettevõtete huvide eest, olles suurim VKE-sid ühendav organisatsioon. Nii on 51% meie liikmeskonnast ehk ca 1750 ettevõtet 1- 9 töötajaga mikroettevõtted; 32%-l liikmetest on 10 – 49 töötajat; 12%-l 50 – 249 töötajat ja 3%-l 250 ja enam töötajat. Lisaks on veel 1% toetajaliikmeid. Ka on Kaubanduskoja esindaja EMSKis Reet Teder, osaledes aktiivselt EMSK siseselt mikro– ja väikeettevõtete kategooria töös, andnud oma panuse just väikeettevõtjaid enim koormava liigse bürokraatia vastasesse võitlusse.

Loodame, et Majandus– ja Kommunikatsiooniministeeriumi poolt arvamuse avaldamiseks saadetud kirjas nimetatud liikmekandidaatide nimekiri kooskõlastatakse ministeeriumide poolt ja esitatakse peatselt Vabariigi Valitsusele kinnitamiseks.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Reet Teder

reet@koda.ee